ถอน‘PYT’ ออกตลาดฯซื้อหุ้น7ก.พ.
บริษัทประสิทธิ์พัฒนาถอนหุ้นออกจากตลาดฯ เสนอซื้อหุ้นคืน 7 ก.พ.-11 เม.ย.นี้
7 ก.พ. 2555

บริษัทประสิทธิ์พัฒนาถอนหุ้นออกจากตลาดฯ เสนอซื้อหุ้นคืน 7 ก.พ.-11 เม.ย.นี้
บริษัท กรุงเทพดุสิตเวชการ (BGH) เปิดเผยว่า จะทำคำเสนอซื้อหุ้นบริษัท ประสิทธิ์พัฒนา (PYT) คืนจากนักลงทุนทั่วไปในวันที่ 7 ก.พ.-11 เม.ย. 2555 ในราคาหุ้นละ 4.57 บาท หลังหักค่าธรรมเนียมต่างๆ แล้ว คงเหลือหุ้นละ 4.50 บาท คาดว่าจะใช้เงินทั้งสิ้น 305.6 ล้านบาท โดยมีบริษัทหลักทรัพย์ (บล.) เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
ณ วันที่ 30 ก.ย. 2554 PYT มีนักลงทุนรายย่อย 3,255 ราย หรือ 2.86% ของทุนจดทะเบียนชำระแล้ว
สาเหตุที่เพิกถอนหุ้น PYT ออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย (ตลท.) เนื่องจากไม่จำเป็นที่จะต้องระดมทุนจากประชาชน และ PYT มีสถานะเป็นบริษัทย่อยที่ BGH ถือหุ้นเกือบทั้งหมด หรือ 97.14% ดังนั้นการจัดหาแหล่งเงินทุนของ PYT ในอนาคตจึงสามารถระดมทุนผ่าน BGH ในฐานะผู้ถือหุ้นใหญ่
นอกจากนั้น การเพิกถอน PYT ออกจากการเป็นหลักทรัพย์จดทะเบียนใน ตลท. จะลดค่าธรรมเนียมรายปีและค่าใช้จ่ายต่างๆ ในส่วนที่เกี่ยวข้องกับการดำรงสถานะเป็นบริษัทจดทะเบียน
ด้านผลการดำเนินงานของ PYT งวด 9 เดือนปี 2554 มีกำไรสุทธิ 596 ล้านบาท ใกล้เคียงกับช่วงเดียวกันปีก่อน หลังจากไตรมาส 3 กำไรสุทธิ 269 ล้านบาท